钦定古今图书集成/明伦汇编/家范典/第113卷 > 顾炎武日知录 > 《家僮》
## 钦定古今图书集成/明伦汇编/家范典/第113卷 > 顾炎武日知录 > 《家僮》

《颜氏家训》：邺下有一领军，贪积已甚，家僮八百，誓满
一千。唐李义府多取人奴婢，及败，各散归其家。时人
为露布云：“混奴婢而乱放，各识家而竞入。”太祖数凉
国公蓝玉之罪，亦曰：“家奴至于数百。”今日江南士大
夫多有此风。一登仕籍，此辈竞来门下，谓之投靠，多
者至千人。而其用事之人，则主人之起居食息，以至
于出处语默。无一不受其节制。有甘于毁名丧节而
不顾者。奴者主之。主者奴之。嗟乎。此《六逆》之所由来
矣。

严分宜之仆永年，号曰“鹤坡”；张江陵之仆游守礼，号
曰“楚滨”，不但招权纳贿，而朝中多赠之诗文，俨然与
搢绅为宾主。名号之轻，文章之辱，至斯而甚。异日媚
阉建祠，非此为之嚆矢乎？

人奴之多，吴中为甚。其专恣暴横，亦惟吴中为甚。有
王者起，当悉免为良而徙之，以实远方空虚之地。士
大夫之家，所用仆役，并令出赀雇募，如江北之例，则
豪横一清，而四乡之民，得以安枕。其为士大夫者，亦
不受制于人，可以勉而为善。讼简风淳，其必自此始
矣。